Carcaixent inicia una campanya d'esterilització felina
12 de novembre de 2018

Carcaixent

La Regidoria de Protecció Animal de l'Ajuntament de Carcaixent ha arribat a un acord per a esterilitzar 40 gates provinents del Pla Colonial. El Pla, aprovat per l'Ajuntament el passat mes d’agost, té com a objectiu el registre, cura i alimentació de forma adequada de les colònies felines autoritzades pel consistori per tal de controlar de forma organitzada les colònies de gats de la localitat.

La campanya d’esterilització, que s’estendrà fins a final d’any, forma part de les iniciatives que s’estan duent a terme per evitar la proliferació incontrolada d’estos felins amb la finalitat de tenir cura de la seua salut, reduir la brutícia i augmentar la sensibilitat veïnal sobre la convivència amb estos animals.

Cal remarcar que actualment el Pla Colonial de Carcaixent compta amb 29 persones voluntàries, 2 responsables, 1 veterinària encarregada de la salubritat de les colònies i 12 punts autoritzats per a alimentar la població felina. Qualsevol persona interessada a participar en este projecte deurà contactar amb l’Ajuntament al telèfon 962457607 o al correu electrònic: proteccio.animal@carcaixent.es per a adherir-se a les normes del Pla.

Les castracions es portaran a terme de forma organitzada seguint el mètode CER (Captura, Esterilització, Retorn), segons el qual la intervenció humana per al control de colònies es basa en principis ètics i humanitaris. Així, el protocol consisteix a capturar els gats per a dur-los a un centre veterinari on es realitza un diagnòstic de l'animal, es desparasita i s'aplica antibiòtic si ho considera el/la professional del centre. Tots els gats i gates s'esterilitzen abans de retornar-los a la seua colònia per evitar la multiplicació de la prole.

Estes actuacions produeixen un benefici immediat als animals, atés que, al disminuir el seu nombre, faciliten la seua atenció i, sobretot, eviten els problemes associats a la superpoblació: lluites pel territori, desnutrició i malalties. A més, fan augmentar l’esperança de vida i rebaixen els possibles problemes de salubritat i queixes veïnals.

De forma simultània, des de la Regidoria de Protecció Animal s’ha iniciat una campanya per a controlar els punts on s’alimenta de forma no autoritzada els gats per tal d’identificar les persones que ho fan i donar-los la formació corresponent acordada en el Pla Colonial.

Per al regidor de Protecció Animal, Carles Albert, esta actuació és una més de les que es tenen previstes en el Pla Colonial i assegura que l'Ajuntament continuarà vetlant per la seua correcta implantació «per tal de garantir la bona convivència entre la població felina i la ciutadania en l’espai que compartim».